NARIADENIE KOMISIE (EÚ) č. 1241/2009
zo 16. decembra 2009,
ktorým sa aktualizuje rozsah a pokračuje v predbežnom dohľade nad dovozom určitých železných a oceľových výrobkov s pôvodom v niektorých tretích krajinách
EURÓPSKA KOMISIA,
so zreteľom na Zmluvu o Európskej únii a Zmluvu o fungovaní Európskej únie,
so zreteľom na nariadenie Rady (ES) č. 260/2009 (1) z 26. februára 2009 o spoločných pravidlách na dovozy, a najmä na jeho článok 11,
so zreteľom na nariadenie Rady (ES) č. 625/2009 (2) zo 7. júla 2009 o spoločných pravidlách pre dovozy z určitých tretích krajín, a najmä na jeho článok 9,
po porade s poradným výborom,
keďže:
(1)
Nariadením (ES) č. 76/2002 (3) zaviedla Komisia predbežný dohľad Spoločenstva nad dovozom určitých železných a oceľových výrobkov s pôvodom v niektorých tretích krajinách.
(2)
Štatistiky vonkajšieho obchodu Únie nie sú dostupné v obdobiach stanovených v nariadení Komisie (ES) č. 1917/2000 (4).
(3)
Napriek tomu, že sa od zavedenia dohľadu v roku 2002 situácia zmenila, vývoj na svetovom trhu s oceľou naďalej vyžaduje spoľahlivý a rýchly informačný systém o budúcom dovoze Únie.
(4)
Preskúmali sa trendy dovozu výrobkov, ktoré sú v súčasnosti pod dohľadom, ako aj plochých výrobkov z nehrdzavejúcej ocele a veľkých zváraných rúr, ktoré v súčasnosti nepodliehajú systému dohľadu. Považovalo sa za nevyhnutné preskúmať trendy týkajúce sa týchto ďalších výrobkov vzhľadom na to, že predstavujú výrobky s najvyššou pridanou hodnotou na trhu.
(5)
Za posledné roky dovoz týchto výrobkov z ocele do EÚ značne stúpol (o 40 %) v absolútnom vyjadrení v období rokov 2005 až 2008. Napriek tomu, že dovoz od začiatku roka 2008 začal klesať, sledoval iba pokles dopytu a vo vzťahu k spotrebe zostal významný.
(6)
Celosvetové výrobné kapacity ocele v období rokov 2006 - 2008 rástli a očakáva sa, že budú pokračovať v raste do roku 2010. V období nasledujúcich dvoch rokov sa očakáva dvojciferný rast kapacity v rôznych regiónoch a najmä v Číne, Indii, Brazílii a na Strednom východe. Čína, najdôležitejšia krajina z pohľadu zvyšovania kapacity, predstavuje dnes okolo 40 % svetovej kapacity výroby surovej ocele a takmer trojnásobok ročnej spotreby ocele EÚ.
(7)
Vzhľadom na skutočnosť, že EÚ je dôležitým trhom s oceľou z hľadiska rozsahu a ceny, najmä v súvislosti so silnou menou, je pravdepodobné, že po zotavení trhu a zlepšení dopytu na trhu Únie bude prebytok výrobnej kapacity ocele presmerovaný do EÚ. Pre porovnanie, prístup na trhy tretích krajín bol nedávno v rôznom rozsahu obmedzený, keďže krajiny v niekoľkých geografických oblastiach (ako napríklad Južná a Severná Amerika, Ázia, Stredný východ) prijali opatrenia na ochranu alebo podporu svojho oceliarskeho priemyslu. Tieto opatrenia mali rôznu formu, vrátane zvýšenia cla, požiadavky získania licencie a požiadaviek miestneho nákupu, a týkajú sa trhov s významným podielom na svetovej spotrebe.
(8)
Výroba surovej ocele a plochých výrobkov z nehrdzavejúcej ocele v EÚ dosiahla najvyššiu úroveň v rokoch 2007 a 2006 a potom začala klesať v roku 2008. Počas prvého polroku 2009 bol zaznamenaný pokles o 43,2 % v porovnaní s prvým polrokom 2008, v protiklade s poklesom svetovej výroby ocele o 22,4 % počas toho istého obdobia. Kríza mala vplyv na všetky najväčšie krajiny vyrábajúce oceľ v EÚ a ako reakciu na krízu výrobcovia ocele znížili počet dní výroby, čo zvýšilo nevyužitú kapacitu.
(9)
Všetci výrobcovia významne znížili zamestnanosť. V júni 2009 bolo okolo 40 % pracovnej sily v oceliarskom odvetví EÚ postihnutých hospodárskou krízou vo forme stáleho alebo dočasného uvoľnenia z pracovného pomeru a kratšieho pracovného času.
(10)
Na základe nedávnych trendov v oblasti dovozu oceľových výrobkov, súčasnej neistej situácie v priemysle EÚ, pokračujúceho slabého dopytu na trhoch EÚ a pravdepodobnosti, že súčasná a budúca prebytočná kapacita bude presmerovaná do EÚ, ak sa dopyt obnoví, možno usúdiť, že existuje hrozba spôsobenia ujmy výrobcom z Únie v zmysle článku 11 nariadenia (ES) č. 260/2009.
(11)
Záujmy Únie si preto vyžadujú, aby bol dovoz určitých oceľových výrobkov i naďalej pod predbežným dohľadom s cieľom zabezpečiť predbežné štatistické informácie umožňujúce rýchlu analýzu trendov v oblasti dovozu. Rýchle a predvídateľné údaje o obchode sú nevyhnutné na riešenie zraniteľnosti európskeho trhu s oceľou vo vzťahu k náhlym zmenám na svetových trhoch s oceľou. Je to obzvlášť dôležité v súčasnej krízovej situácii vyznačujúcej sa neistotou, či dopyt bude štrukturálne rásť a či priemysel EÚ bude z toho v skutočnosti prosperovať.
(12)
Vzhľadom na vývoj na trhu plochých výrobkov z nehrdzavejúcej ocele a veľkých zváraných rúr a situáciu v dotknutých priemyselných odvetviach a na základe toho, že podobné systémy monitorovania dovozu ocele zahŕňajú tieto výrobky, je vhodné, aby sa rozsah tohto systému vzťahoval aj na výrobky uvedené v prílohe I.
(13)
Vzhľadom na uvedený vývoj a s prihliadnutím na skutočnosť, že ostatné hlavné krajiny vyrábajúce oceľ, ako napríklad Kanada a Spojené štáty americké, nedávno rozhodli o predĺžení svojich podobných monitorovacích systémov dovozu ocele (predĺžené do 31. augusta 2011 a do 21. marca 2013 v uvedenom poradí), je vhodné, aby tento systém pokračoval do 31. decembra 2012.
(14)
S cieľom minimalizovať obmedzenia a nenarúšať činnosti spoločností blízko hraníc zostáva čistá hmotnosť dovozu, ktorý je vyňatý z pôsobnosti tohto nariadenia, na 2 500 kilogramoch,
PRIJALA TOTO NARIADENIE:
Článok 1
Nariadenie (ES) č. 76/2002 sa mení a dopĺňa takto:
1.
Rozsah predbežného dohľadu sa rozširuje na výrobky uvedené v prílohe I.
2.
V článku 6 sa dátum „31. decembra 2009“ nahrádza dátumom „31. decembra 2012“.
3.
Zoznam príslušných štátnych orgánov sa nahrádza zoznamom v prílohe II.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 16. decembra 2009